
1/ የኢትዮጵያ ኦርቶዶክስ ተዋሕዶ ቤተ ክርስቲያን በወር ውስጥ
ያሉትን እያንዳንዱን ቀናት
በጌታችን፣ በእመቤታችን፣ በመላእክትና በቅዱሳን ሰይማቸዋለች።
፩/1= ልደታ፣ ራጉኤል፣ ኤልያስ
፪/2= ታዴዎስ ሐዋርያ፣ ኢዮብ ጻድቅ
፫/3= በዓታ ማርያም፣ ዜና ማርቆስ፣ ነአኩቶ ለአብ
፬/4= ዮሐንስ ወልደ ነጎድጓድ
፭/5= ጴጥሮስ ወጳውሎስ፣ አቡነ ገብረ መንፈስ ቅዱስ
፮/6= ኢየሱስ፣ ቁስቋም፣ አርሴማ ቅድስት
፯/7= ሥላሴ፣ ፊሊሞን፣ አብላንዮስ
፰/8= ማቴዎስ፣ ዮልያኖስ፣ አባ ኪሮስ
፱/9= ቶማስ ሐዋርያ፣ እንድርያስ ሐዋርያ፣ አውሳብዮስ፣ አርባ
ሰማዕታት
፲/10= በዓለ መስቀሉ ለእግዚእነ
፲፩/11= ሃና ወኢያቄም፣ ቅዱስ ፋሲለደስ ሰማዕት
፲፪/12= ቅዱስ ሚካኤል፣ ክርስቶስ ሠምራ
፲፫/13= እግዚአብሔር አብ፣ ቅዱስ ሩፋኤል ሊቀ መላእክት
፲፬/14= አባ አረጋዊ፣ አባ ገብረ ክርስቶስ፣ ድምጥያኖስ ሰማዕት
፲፭/15= ቂርቆስና ኢየሉጣ፣ ስልፋኮስ
፲፮/16= ኪዳነ ምሕረት፣ ሚካኤል ጳጳስ
፲፯/17= ቅዱስ እስጢፋኖስ፣ ሉቃስ ዘዓምደ ብርሃን
፲፰/18= ፊልጶስ ሐዋርያ፣ ኤስድሮስ ሰማዕት፣ ኤዎስጣጤዎስ
ሰማዕት
፲፱/19= ቅዱስ ገብርኤል፣ አርቃዲዎስ
፳/20= ጽንሰታ ለማርያም፣ ነቢዩ ኤልሳ፣ ሐጌ ነቢይ፣ አባ ሰላማ
መተርጉም
፳፩/21= በዓለ እግዝእትነ ማርያም
፳፪/22= ቅዱስ ዑራኤል፣ ያዕቆብ ምሥራቃዊ፣ ደቅስዮስ
፳፫/23= ቅዱስ ጊዮርጊስ፣ ለጊኖስ ሰማዕት
፳፬/24= አቡነ ተክለ ሃይማኖት
፳፭/25= መርቆሬዎስ፣ አኒፍኖስ
፳፮/26= ሆሴዕ ነቢይ፣ ሳዶቅ ሰማዕት
፳፯/27= መድኃኔዓለም፣ ሕዝቅያስ ነቢይ፣ አባ ዮሐንስ
፳፰/28= አማኑኤል፣ ቆስጠንጢኖስ፣ አብርሃም
፳፱/29= በዓለ ወልድ፣ ሳሙኤል ዘወገግ
፴/30= ማርቆስ ወንጌላዊ


2/ የደብረ ታቦር (ቡሔ) በዓል።
ለእኛ፡ ለቅዱሱ ኪዳን ኢትዮጵያውያንና ኢትዮጵያውያት፡ ከዓበይት በዓሎቻችን፡ አንዱ የኾነው፡ በዓለ ደብረ ታቦር የሚውለው፡ በነሓሴ ፲፫ ቀን በመኾኑ፡ ለጾመ ፍልሰታ ሱባዔ፡ ልዩ ምዕራፍ ኾኖ፡ በታላቅ መንፈሳዊ ተመስጦና ማኅሌት ይከበራል።
ይህ በዓል፡ መድኅናችን ኢየሱስ መሢሕ፡ በዐጸደ ሥጋ፡ ዐብረውት ከነበሩት
ደቀ መዛሙርቱ መካከል፡ ጴጥሮስንና ያዕቆብን፥ ወንድሙንም ዮሓንስን፥ በዐጸደ ነፍስ
ካሉት ባለሟሎቹ ደግሞ፡ ሙሴንና ኤልያስን፡ ከኢየሩሳሌም በስተምሥራቅ በሚገኘው፡
"ታቦር" በተባለው፡ የወይራ ዛፍ ተራራ ላይ አምጥቶ፡ የባሕርይ አምላክነቱን
በመግለጥ፡ ታማኞች አገልጋዮቹ፡ ሊያዩ የተመኙትን፡ እንዲያዩ፥ ሊሰሙ የተመኙትንም፡ እንዲሰሙ ያደረገበት ቸርነቱና ኃይሉ የሚዘከርበት ነው። ይህንም፡ እርሱ፡ ለሕዝቡ፡ በምሳሌ ያስተምራቸው የነበረው፡ ነቢዩ ኢሳይያስ፡ "እስመ እንዘ ይሬእዩ፡ ኢይሬእዩ። ወእንዘ ይሰምዑ፡ ኢይሰምዑ፤ ወኢይሌብዉ።" ማለትም፡ "እያዩ፡ ስለማያዩ፥ እየሰሙም፡ ስለማይሰሙ፣ ስለማያስተውሉም" ወገኖች፡ የተናገረው ትንቢት ይፈጸም ዘንድ መኾኑን፡ መድኃኒታችን፡ ለደቀ መዛሙርቱ ጥያቄ፡ መልስ በመስጠት ያስረዳቸው ቃሉ፡
በሥርዓተ ቅዳሴ ጸሎት ላይ፡ ዘወትር ይወሳል።
ይህም፡ "ወለክሙሰ፡ ብፁዓት አዕይንቲክሙ፡ እስመ ይሬእያ፤
ወዕዘኒክሙ፡ እስመ ይሰምዓ። አማን እብለክሙ! ከመ ብዙኃን ነቢያት ወጻድቃን፡
ፈተዉ ይርአዩ፡ ዘትሬእዩ፤ ወኢርእዩ። ወፈተዉ ይስምዑ፡ አንትሙ ዘትሰምዑ፤
ወኢሰምዑ።" ማለትም፡ "የእናንተ ግን፡ ዓይኖቻችሁ ስለሚያዩ፥ ጆሮዎቻችሁም
ስለሚሰሙ፡ ብፁዓት ናቸው። እውነት እላችኋለሁ! ብዙዎች ነቢያትና እውነተኞች፡
እናንተ፡ ዛሬ የምታዩትን፡ ሊያዩ፡ እጅግ ፈልገው ነበር፤ ነገር ግን፡ አላዩም። እናንተ፡
ዛሬ የምትሰሙትንም፡ ሊሰሙ፡ እጅግ ፈልገው ነበር፤ ነገር ግን፡ አልሰሙም።" ሲል፡
ለደቀ መዛሙርቱ የተናገረው ነው። (ማቴ. ፲፫፥ ፲፫-፲፯።) በዚያ የታቦር ተራራ ላይ፡ የታየውንም ተአምራት እንዲህ የሚለው ዜና፡ አጠቃልሎ ይገልጸዋል፦
"ነሥኦሙ እግዚእ ኢየሱስ፡ ለጴጥሮስ፥ ወለያዕቆብ፥ ወለዮሓንስ፤ ወዐርገ
ደብረ፡ ከመ ይጸሊ። ወእንዘ ይጼሊ፡ ተወለጠ ርእየተ ገጹ፤ ወአልባሲሁኒ ፃዕደወ፤
ወበረቀ ከመ መብረቅ።
"ወናሁ መጽኡ ክልኤቱ እደው፤ ወይትናገሩ ምስሌሁ፤ እሉ እሙንቱ፡ ሙሴ፥ ወኤልያስ። እሉ አስተርአዩ በስብሓት፤ ወነገሩ ስብሓቲሁ፡ ዘሀለዎ ይኩን በኢየሩሳሌም፤ ወፀአቶሂ።
"ረከበ ጴጥሮስሃ፥ ወእለ ምስሌሁ፡ ክቡዳን አዕይንቲሆሙ በድቃስ፤ ወነቂሖሙ፡ ርእዩ ስብሓቲሁ፤ ወእደውኒ ክልኤቱ፡ እለ ይቀውሙ ምስሌሁ። "ወእምዝ ሶበ ፈቀዱ ይትሌለዩ እምኔሁ፡ ይቤሎ ጴጥሮስ፡ ለእግዚእ ኢየሱስ፦ 'ሊቅ! ይኄይሰነ ንንበር ዝየ፤ ወንግበር ሠለስተ ሰቃልወ፤ አሓደ፡ ለከ፤ ወአሓደ፡ ለሙሴ፥ ወአሓደ፡ ለኤልያስ።' ወኢየአምር ዘይብል።
"ወዘንተ ብሂሎ፡ ጸለሎሙ ደመና። ወፈርሁ፡ ሶበ ቦኡ ውስተ ደመና። ወመጽአ ቃል፡ እምውስተ ደመና፤ ዘይብል፦ 'ዝንቱ ውእቱ ወልድየ፡ ዘኀረይኩ! ወሎቱ ስምዕዎ!'
"ወመጺኦ ቃል፡ ተረክበ እግዚእ ኢየሱስ ባሕቲቱ። ወእሙንቱሰ፡ አርመሙ፤ ወኢነገሩ፣ ወኢለመኑሂ፡ ዘርእዩ፥ ወዘሰምዑ ውእተ አሚረ።" ማለትም፡ "አምላካችን ኢየሱስ ክርስቶስ፡
ጴጥሮስንና ዮሓንስን፥ ያዕቆብንም ይዞ፡ ሊጸልይ፡ ወደተራራ ወጣ። ሲጸልይም፡ የፊቱ
መልክ ተለወጠ፤ ልብሱም፡ ተብለጨለጨ፤ እንደመብረቅም፡ አብረቀረቀ!
"እነሆም፡ ኹለት ሰዎች፡ መጡ። ከእርሱም ጋር ይነጋገሩ ጀመር። እነርሱም፡ ሙሴና ኤልያስ ናቸው፤ በክብርም ተገልጠው ታዩ። የእርሱንም፡ ወደኢየሩሳሌም መውጣት፥ በዚያም ስለሚኾነው ክብሩ ኹሉ ተናገሩ። "ነገር ግን፡ ጴጥሮስንና ከእርሱ ጋር የነበሩትን፡ ዓይኖቻቸው፡ በእንቅልፍ ከብደውባቸው አገኛቸው፤ ባነቃቸው ጊዜ፡ ክብሩንና ከእርሱ ጋር ዐብረው የቆሙ፡
ኹለት ሰዎችን አዩ።
"ከዚህ በኋላ፡ ከእርሱ ሊለዩ ሲፈልጉ፡ ጴጥሮስ፡ ለጌታችን ኢየሱስ፡ እንዲህ ይለው ጀመር፦ 'መምህር ሆይ! በእዚህ መኖር፡ ለእኛ ይሻለናልና፡ እባክህ! አንድ፡ ለአንተ፤ አንድ፡ ለሙሴ፤ አንድ፡ ለኤልያስ፡ ሦስት ዳሶችን እንሥራ!' የሚናገረውን አያውቅም ነበር።
"ይህን እየተናገረ ሣለ፡ ደመና መጣና ጋረዳቸው። ወደደመናውም ሲገቡ፡ ፈሩ። ከደመናውም ውስጥ፡ እንዲህ የሚል ቃል መጣ፦ 'ይህ፡ የመረጥሁት ልጄ ነው! እርሱን ስሙት!'
"ይህ ቃል መጥቶ እንደተሰማ፡ ጌታችን ኢየሱስ፡ ብቻውን ኾኖ ተገኘ። እነርሱም፡ ዝም አሉ፤ ስላዩትም፥ ስለሰሙትም፡ ስለዚህ ትንግርት፡ በዚያች ወራት፡ ምንም ነገር፡ ለማንም፡ ከቶ አልተናገሩም።" (ሉቃ. ፱፥ ፳፰-፴፮።)
ቡሔ።
የደብረ ታቦር በዓል፡ በሕዝባዊ ዘይቤ፡ "ቡሔ" ተብሎ ይከበራል። በበዓሉ
ዋዜማ፡ በየቤቱ፡ ችቦ ከበራ በኋላ፡ ከሠርክ ጀምሮ፡ በምሽቱ ጊዜ፡ ወጣቶች ወንዶች
ልጆች፡ በየሠፈራቸው፡ በቡድን፡ በቡድን እየኾኑና በትር በትራቸውን ይዘው፥ ጅራፍ
ገምደው እያጮሁ፥ ለበዓሉ የተለመደውንም፦ "ቡሔ በሉ! ሆ! ልጆች ኹሉ! ሆ!
እዚያ ማዶ፡ ጭስ ይጨሳል! አጋፋሪ ይደግሣል! ያንን ድግሥ፡ ውጬ ውጬ!
በድንክ አልጋ፡ ተገልብጬ! ያች ድንክ፡ ዓመለኛ! አላንድ ሰው አታስተኛ!"
የሚለውን የጭፈራ ሆታ፡ በመቀባበል እያሰሙ፡ "እንኳን አደረሳችሁ!" ለማለት፡
በመንደራቸው መኖሪያ ቤቶች ኹሉ ይዘዋወራሉ።
በየገቡበት ቤትም፡ ዙሪያውን ከብበው፥ በበትራቸው፡ ወለሉን እየደቁና ከአንዱ የሆታ አውራጅ ጓደኛቸው፦ "ሆያ ሆዬ! ሆ! የኔ ጌታ! የሰጠኝ ሙክት! መስከረም ጠባ፡ ያንን ሳነክት! ...ሆያ ሆዬ! ሆ! የእኔ እመቤት! የፈተለችው! የሸረሪት ድር፡ አስመሰለችው! ያንንም ኩታ፡ ማርያም ሠራችው! ለዚያች ለማርያም እዘኑላት! ባመት ከመንፈቅ፡ አለቀላት!" የሚለውን፡ የሆታ ዜማ እየተቀባበሉ፡ የቤቱን አባወራና እመቤት ያሞግሳሉ። ባለቤቶቹም፡ "እንኳን፡ ዐብሮ አደረሰን! ደግሞም፡ ለከርሞ (ለሚመጣው ዓመት)፡ እንዲሁ፡ በሰላም ያድርሰን! የዘንድሮውም፡ የቡሔ ዳቧችሁ፡ ይኸውላችሁ!" ብለው፡ ትኵሱን፡ ሙልሙል የቡሔ ኅብስት አበርክተውላቸውና መርቀዋቸው፡ ያሰናብቷቸዋል። ልጆቹም፡ ያንን ምርቃትና የቡሔ ዳቦ ተቀብለው፡ "ዓመት ዐውደ-ዓመት፡ ድገመን ዓመት! ድገመን ዓመት! የጌታዬ ቤት! ድገመን ዓመት! ድገመን ዓመት! የእመቤቴ ቤት! ድገመን ዓመት! ድገመን ዓመት! እንደዚሁ እንዳላችሁ! ሆ! አይለያችሁ!" እያሉ፡ መልካም ምኞታቸውን በመግለጽ፡ እጅ እየነሡ ይወጣሉ።
"ቡሔ"፡ በኢትዮጵያኛ፡ "ቡሔዬ"፥ ብርሃኔ፥ መብራቴ ማለት ነው። በደብረ ታቦር፡ ማለትም፡ በዚያ፡ በታቦር ተራራ ላይ፡ እንደመብረቅ የብልጭታ ብርሃን፡ "ቧ" ብሎ የተገለጠውን፡ የመድኃኒታችን የኢየሱስ መሢሕን የፊቱን ጸዳል፥ የልብሱንም፡ እንደበረዶ ነጭ መኾን ያስረዳል፤ የችቦው መብራት ምሳሌ፡ ይህ ነው። ደግሞም፡ በኢትዮጵያኛ፡ "ለከት" ማለት፡ "ታናሽና ሞላላ፡ የሊጥ መፈተኛ፥ ጢብኛ፥ የዳቦ እንጎቻ" ማለት ሲኾን፡ እረኞች፡ በዚሁ በቡሔ ዋዜማ ሲጨፍሩ፡ "አክስቴ ቤት፣ አለኝ ለከት!" ከሚሉት ሙልሙል የተነሣ፡ "ቡሔ"
በግእዝ፡ "ብሖእየ"፡ ማለትም፡ "ብሖዬ" ተብሎ ስለሚተረጐም፥ ለከት፣ ወይም፡ ዳቦ
ኾኖ ሊጋገር፡ የሚቦካ ሊጥም፡ በግእዝ፡ "ብሒእ" ስለሚባል፡ ለደብረ ታቦር በዓል
ዕለት፡ ተቦክቶ የሚጋገረውን ኅብስት ያሳያል፤ ስለዚህ፡ "የቡሔ ዳቦ" የሚባለው
ኅብስት፡ ባሕርየ መለኮቱ፡ በደብረ ታቦር የተገለጠው፡ የአምላካችን የኢየሱስ መሢሕ
ምሳሌ መኾኑን፡ ማስተዋል ይገባል። (የአማርኛ መዝገበ ቃላት፤ ደ.ተ.ወ. ገጽ. ፻፷፩።)
በዘመነ ብሉይ፡ ሙሴ፡ ከባለሟልነቱ የተነሣ፡ አምላኩን እግዚአብሔርን፦
"አርእየኒኬ ስብሓቲከ!" ማለትም፡ "እባክህ! ፊትህን (ክብርህን) አሳየኝ!" ባለው ጊዜ፡
እግዚአብሔር ለሙሴ፡ የሰጠው የተስፋ መልስ፦ "ርእዮተ ገጽየሰ፡ እስመ አልቦ ዘይሬኢ ገጽየ፤ ወየሓዩ። ወናሁ ትመጽእ ጊዜ፡ እንተ ባቲ ትሬእየኒ!" ማለትም፡ "ሰው፡ አይቶኝ አይድንምና፡ ዛሬ፡ ፊቴን ማየት አይቻልህም፤ የምታይባት ጊዜ ግን ትመጣለች።" የሚል ነበረ። (ዘጸአ. ፴፫፥ ፲፰-፳፫። ማር. ፱፥ ፪-፰።)
ያ፡ የተስፋ ቃል ተፈጽሞለት፡ ሙሴ፡ በዚያ ጥያቄው ጊዜ፡ በግርማ መለኮትነቱ
ባሕርይና አካል፡ ሊያየው ያልቻለውን፥ በኋላ ዘመንም፡ "ይህ ሥጋዬ ነው፤ ብሉት!"
ብሎ፡ ራሱን፡ ኅብስት አድርጎ ያቀረበውን፡ እግዚአብሔር ወልድን፡ በታቦር ተራራ
ላይ፡ በሰውነት አካልና ባሕርይ ገዝፎ፡ ሊያየው ችሏል። የቤተ ክህነታችን ምሁራን፡ በዚህ ረገድ፡ "ገራህተ ሙሴ አንቺ ነሽ!" ማለትም፡ "የሙሴ ማሳው፡ አንቺ ነሽ!" በሚለው በማግሰኞው የውዳሴ ማርያም ትርጓሜያቸው፡ የሚሰጡትን ሓተታ፡ እዚህ ላይ ማውሳቱ፡ አግባብ ይኾናል።
ይህም፡ እንዲህ የሚል ነው፦ "ሙሴ፡ ከባለሟልነቱ የተነሣ፡ 76  76    [ቃሉ ን እያሰማ
የሚያነጋግረውን እግዚአብሔርን፡] 'ባይህ እወድዳለሁ!' አለው። "እግዚአብሔርም፡ ' 'የእኔን ፊት አይቶ፡ አንድ ሰዓት መቆም፥ መቆየትም የሚቻለው የለም!' አለው። "ሙሴም፡ 'ካላየሁህማ፡ ለምን፡ ባለሟልህ ተባልሁ?' አለው።
"እግዚአብሔርም፡ 'ፊቴን፡ ከኋላዬ እንጂ፡ ከፊት ለፊት አላሳይህም!'
[ይህም ማለት፡] ዘር ካልወደቀባት ምድር፡ የበቀለ ስንዴን፡ አምጥተህ ብትሠዋልኝ፡
እታይሃለሁ!' አለው።
"'ሙሴ' ማለት፡ 'የዋህ' ማለት ነው። ለጊዜው፡ በራእይ ሲባክን አድሩዋል፤ ፍጻሜው ግን፡ በ[ሰብኣዊ] ዘር ከተወለደች፡ ከድንግል፡ ያለ[ሰብኣዊ] ዘር ተወልጄ፡ ኋላ፡ በደብረ ታቦር፡ መሥዋዕት ኾኜ በምቀርብበት ጊዜ፡ እታይሃለሁ!' ሲል ነው። መምህር ኤስድሮስ ግን፡ [ሙሴ፡ በዐፈር የተሞላ] የብረት መደብ አሠርቶ፡ ውኃ እያጠጣ፡ አሸክሞ፡ ዐርባ ዘመን ዙርዋል!' ብለዋል።" እንግዴህ ዛሬ፡ በደብረ ታቦር ዕለተ በዓል ዋዜማ፡ ማለትም፡ በቡሔ ምሽት፡
"የቡሔ ዳቦ" ተብሎ፡ ለሕፃናትና ለብላቴኖች፥ ለወጣቶችና ለጐልማሶችም
የሚበረከተው ኅብስት፡ የዚህ ምሳሌ ነው። የወንዶቹ ልጆች፡ የሆታ ጭፈራ የሚያዘክረው፡ ከደስታውና ከድንጋጤው የተነሣ፡ "የሚያደርገውን አያውቅም ነበር!" የተባለውን፡ የቅዱስ ጴጥሮስንና የቀሩትን፡ የኹለቱን ሓዋርያት አድራጎት ሲኾን፥ የችቦው መብራት፥ ጅራፉና ጩኸቱ ደግሞ፡ በዚያን ተራራ ላይ፡ ከጋረዳቸው ደመና ውስጥ፡ ብርሃነ መለኮቱን ለመግለጽ፡ ከታየው
መብረቃዊ የብልጭልጭታ ብርሃን ጋር ለተሰማው፡ ነጐድጓዳዊ የመለኮት ድምፅ፥
በተለይም፡ የመድኃኒታችን የኢየሱስ ክርስቶስን መገረፍ የሚያስታውስ ምሳሌ ነው።
+ + +

3/ በ12 ከሚከበሩት በዓላት መካከል
+ የቅዱስ ሚካኤል (አፎምያ)
+ የቅዱስ ላሊበላ
+ የአባ ሳሙኤል ታሪክ በጣም በጥቂቱ እንሆ :-
ቅዱስ ሚካኤል ሁል ግዜም ስለ ሰው ልጆችና ለነሱም ስለሚበጀው ሁሉ በእግዚአብሔር ዙፋን ፊት እየሰገደ ምህረትን ሲለምንና ሲያሰጥ የሚኖር በልዑል እግዚአብሔርና በመላእክት ፊት ታላቅ ሞገስ ያለው መልአክ ነው:: የቅዱስ ሚካኤል ፀሎቱ በረከቱ ረድኤቱና ምልጃው አይለየን !!!
ቅዱስ ማለት ልዩ፥ ክቡር ማለት ነው፤ ሚካኤል ማለት ደግሞ «መኑ ከመ አምላክ፥ እንደ እግዚአብሔር ያለ ማነው?» ማለት ነው። ሚካኤል የሚለው ስም ቃሉ የዕብራይስጥ ነው፤ ሚ - የሚለው «መኑ» ማለት ነው፥ ካ - የሚለው «ከመ» ማለት ሲሆን፥ ኤል - ማለት ደግሞ «አምላክ» ማለት ነው። ይህን ማለትም የቅዱስ ሚካኤልን ስም በጠራን ቊጥር የምንመሰክረው ስለ እግዚአብሔር ነው፤ በመሆኑም እግዚአብሔርን በባሕርይ የሚመስለው፥ በሥልጣንም የሚተካከለው፥ በምድርም በሰማይም እንደሌለ የሚናገር ልዩ፥ ክቡር ስም ነው። የነቢያት አለቃ ሙሴ ባሕረ ኤርትራን ለሁለት ከፍሎ ሕዝቡን ያሻገረለትንና ፈርዖንን ከነሠራዊቱ ያሰጠመለትን አምላክ እግዚአብሔርን በመዝሙር ሲያመሰግን፥ «አቤቱ በአማልክት መካከል (በስም አማልክት ከሚባሉ፥ በስመ አማልክት ከሚጠሩ፥ አንድም አማልክት ዘበጸጋ ከተባሉ ከነቢያት ከካህናት መካከል) አንተን የሚመስል ማነው? በቅዱሳንም ዘንድ እንደ አንተ የከበረ ማነው?» ብሏል። ዘጸ ፲፭፥፲፩። ቅዱስ ዳዊትም፦ «አቤቱ፥ ከአማልክት የሚመስልህ የለም፤» ብሏል። መዝ ፹፭፥፰።
++++++*********++++++
◆◊◆ ... ሴት ባሏ የሞተ እንደሆነ ብቸኛ ባይታወር ጦም አዳሪ እንደምትሆን እንጀራዋንም በብዙ ዕንባና ሰቀቀን እንደምትመገብ አንተ ታውቃለህ... ◆◊◆
ሰኔ 12 በዚህች ቀን ሊቀ መልአኩ ቅዱስ ሚካኤል ከሰይጣን እጅ ያዳናት የቅዱስ ሚካኤል ወዳጅ የከበረች አፎምያ ዐረፈች። ይህችም ሴት እግዚአብሔርን የሚፈራ የአንድ ሰው ሚስት ነበረች።
ባሏ አስተራኒቆስ በታመመ ጊዜ እያዘነችና እያለቀሰች እንዲህ አለችው ጌታዬ አንድ ነገር ልንገርህ እስኪ ስማኝ ሴት ባሏ የሞተ እንደሆነ ብቸኛ ባይታወር ጦም አዳሪ እንደምትሆን እንጀራዋንም በብዙ ዕንባና ሰቀቀን እንደምትመገብ አንተ ታውቃለህ፤ አንተ ብትሞትና ብትለየኝ ከኀዘኔ የሚያረጋጋኝ ልጅ አባት እናት የለኝም። አሁንም አንተ ሳለህ የመላእክት አለቃ የቅዱስ ሚካኤልን ሥዕል እንድታሰራልኝ እሻለሁ በመዓልትም በሌሊትም ከሰይጣን ጠላትነት ይጠብቀኝ ዘንድ እኔ በቤቴ ውስጥ አኑሬ እማፀንበታለሁ። አስተራኒቆስም አስሎ ሰጣት። ባሏም ከሞተ በኃላ ቅድስት አፎምያ የቅዱስ ሚካኤልን ዝክር ታዘክር ነበር ለድሆችም አብዝታ ትረዳ ነበር፤ በዚህ ሰይጣን ቀናባት በመነኩሴ ተመስሎ ሊያስታት ሞከረ በቅዱስ ሚካኤል ስዕል አሳፍራ መለሰችው ከ 3 ወራት በኃላ ሰኔ 12 ቀን ዳግመኛ ቅዱስ ሚካኤል ነኝ ብሎ ሊፈትናት መጣ፤ ሚካኤል ከሆንክ መስቀልህ የት አለ አለችው ከዚህ በኃላ አፉን ከፍቶ አይኑን አጉረጥርጦ አንገቷን አነቃት “ቅዱስ ሚካኤል ድረስልኝ” ብላ ተጣራች ቅዱስ ሚካኤል ከሰማይ ፈጥኖ ወረደ በበትረ መስቀሉም መታው ጊዜዬ ሳይደርስ አታጥፋኝ ስዕልህ ባለበት፤ ስምህ በተጠራበት፤ ድርሳንህ በሚነበብበት፤ ፈጽሞ አልደርስም ብሎ ማለ፤ ተገዘተ ሸሸም፤ ከዚህ በኃላ ቅዱስ ሚካኤል ቅድስት አፎምያን “ወዳጄ አፎምያ ባነቺ ደስ አለኝ ወጋሽ በሰማይ ታላቅ ነው” ብሎ ባርኳት አርጓል።
ከቀድሞ ጀምሮ ቂም የሌለበት ምህረትን የሚለምን ሩሩህ መልአክ ቅዱስ ሚካኤል ልመናው ከሲኦል ረግረግ ያድነን ከርጉም ተኩላ አፍም ያውጣን፤ በከንቱ እንዳንጠፋ ከክፉ የሰይጣን ወጥመድም ያድነን ከሰራዊቱ ሁሉ ጋር በየቀኑ ይታደገን፤ የቅድስት አፎምያም አማላጅነት ከኛ ጋር ይኑር፤ የቅዱስ ሚካኤል ፀሎት ልመናው ረድኤት በረከቱ አይለየን ለዘለዓለሙ አሜን።
++++++*****+++++++
ዳግመኛም በዛሬዋ ቀን ጻድቁ ንጉስ ቅዱስ ላሊበላ ያረፈበት ቀን ነው። ቅዱስ ላሊበላ (ላልይበላል) ላል ማለት ማር ማለት ነው፤ሲወለድ በንብ ተከቦ ነበርና ማር ይበላል “ላልይበላል” አሉት ሚስቱ ቅድስት መስቀል ክብራ ትባላች እረፍቷ ሐምሌ 27 ነው ልጁ ይትባረክ እረፍቱ መስከረም 24 ቀን ነው ቅዱስ ላሊበላ 40 ዓመት ኢትዮጰያን አስተዳደረ ዓለምን የሚያስደንቅ እጹብ እጽብ የሚያሰኝ ከአንድ አለት ብቻ እጀታ በሌለው መጥረቢያ 12 ውቅር አብያተክርስቲያናትን አነጸ፤ እነዚህ በአንድ ቦታ ስላሉ ነው እንጂ በወሎ በጎንደር በሸዋ ለቁጥር የሚበዙ አብያተክርስቲያናትን አንጿል፤ ታህሳስ 29 ቀን ተወልዶ በ 80 ዓመቱ ሰኔ 12 በዛሬዋ ቀን አርፏል። መጨረሻ ያነጸው ቤተክርስቲያን አዳዲ ማርያምን ነው፤ አቡነ ገብረመንፈስ ቅዱስ ናቸው እንዲያንጽ የጠየቁት እርሱም ጀምሮ ሳይጨርስ አቡነገብረመንፈስ ቅዱስ ወደርሱ ቀርበው ወዳጄ ላሊበላ የእረፍትህ ቀን ደርሷልና ወደ ላስታ ተመለስ አሉት እርሱም ተመለሰ በዚያም አረፈ፤ እራሱ ባነጸው በቤተ ጎሎጎታ ተቀበረ በመቃብሩም ላይ ለ 10 ቀን የማይጠፋ ብርሃን ሲበራ ይታይ ነበር። የቅዱስ ላሊበላ ረድኤት በረከቱ ከኛ ጋር ይኑር ለዘለዓለሙ አሜን።
++++++*****++++++++
ታሀሳስ 12 በዚህች ቀን ታላቁ ኢትዮጰያዊው ጻድቅ አባ ሳሙኤል አረፈ። የትውልድ ቦታው አክሱም ነው፤ በ 18 ዓመቱ ከአቡነ መድሐኒነ እግዚ እጅ ምንኩስናን ተቀበለ በዚያው በደብረ ባንኮል ለ 13 ዓመት በተጋድሎ ኖረ፤ከዚያም ወደ ጎንደር ደምቢያ ሄደ ለ 3 ወር ከዘረጋ ሳያጥፍ ከቆመ ሳያርፈ እህል ውኃ ሳይቀምስ በተጋድሎ ኖረ፤ከድካም ብዛት አጥንቱ ተሰብሮ ወደቀ ጌታችን ተገለጸለት አበረታው ያንተ ክፍልህ እዚህ አይደለም ወደ ዋልድባ ሂድ አለው፤ ወደ ዋልድባ ሄደ በዚያም ግርማ ሌሊቱን ድምጸ አራዊቱን ታግሶ ማቅ ለብሶ ድንጋይ ተንተርሶ በተጋድሎ ኖረ። ይህ አባት ለእመቤታችን ልዩ ፍቅር ነበረው ውዳሴዋንና ቅዳሴዋን በቀን 64 ፤64 ጊዜ ይጸልይ ነበር፤ውዳሴዋን እየደገመ መንገድ ሲሄድ ከምድር ክንድ ከስንዝር ከፍ ብሎ ይራመዳል፤ እመቤታችን እንደ ጓደኛ ዘወትር ታነጋግረው ነበር ይላል። ውኃ ላይ ውዳሴ ማርያም ሲደግም ውኃው ተለውጦ ህብስት ይሆንለት ነበር፤ ከቦታ ቦታ የሚጓጓዘውም በአንበሳ ላይ ተቀምጦ ነበር፤ ከመሞቱ በፊት ጌታችን ብዙ ቃል ኪዳን ገብቶለታል፤ በ 100 ዓመቱ ታህሳስ 12 ቀን አርፏል። ታሪክን ታሪክ ያነሳዋል እንዲሉ፤ ስለ ዋልድባ ገዳም ገናንነት በድርሳነ ኡራኤል ላይ እመቤታችን እንዲህ ብላ ተናገረች:- " ከኤሮድስ ፊት ሸሽቼ በተሰደድኩኝ ጊዜ ልጄ በእጁ ደመና ጠቀሰ በዚያች በምታበራ ደመና ላይ ተቀምጠን መጀመሪያ ወደ ናግራን ( የዛሬዋ የመን) ሄድን ከዚያም ወደ ሐማሴን (ኤርትራ)፤ አክሱምን ጎብኝተን፤ የተከዜን ወንዝ ተሻግረን ታላቅ ጫካ የለበሰ ገዳም አገኘን በዚያም አረፍን ያቺ ቦታ ዋልድባ ትባላለች፤ ልጄ ስለዚያች ገዳም እንዲህ አለኝ ፤ እናቴ ሆይ በኃላኛው ዘመን ለኔ የሚገዙ ባንቺም ፍቅር የነደዱ ቅዱሳነ መነኮሳት በዚህች ገዳም ይበዛሉ፤ የጣመ የላመ አይበላበትም የሞቀ የደመቀ አይለበስበትም፤ ምግባቸው ይህ መራራ የዛፍ ስር ነው ብሎ አሳየኝ አለች። ይህ የነገራት ትንቢት የተፈጸመው በ 485 ዓ/ም ነው። ይህ የሚገርም ሰፊ ታሪክ ቢኖረውም በአጭሩ እንዲህ ይነበባል፤ ከሸዋ ቡልጋ ብዙ መነኮሳት ወደ እየሩሳሌም እንሄዳለን ብለው ተነሱ፤ አዲስ አበባ መጡ ፉሪ ወጨጫንና እንጦጦን በማቋረጥ ወሎ አማራሳይንት አቋርጠው በጎንደር ሊቦ አድርገው ከምከም በለሳና ደባርቅን ጨርሰው የሊማሊሞን ጠመዝማዛ ተራራ በማቋረጥ ዋልድባ ደረሱ ይላል። እዚያም ጌታ ተገለጸላችው የናንተ ክፍላችሁ እዚህ ነው፤ በምጽአት እስክመጣ በዚህ ነው የምትኖሩት ለበቁ አባቶች እየተገለጻችሁ የገዳሙን ስርዓት ንገሩ ብሎ ሰውሯቸዋል፤ እነዚህ ስውራን መነኮሳት ዛሬም ድረስ አሉ፤ይህ በምን ይታወቃል ቢሉ ዋልድባ ጸጥ ረጭ ብሎ የጸናጽል የደወል ድምጽ ይሰማል ልብን የሚማርክ የእጣን መአዛም ይሸታል፤አልፎ አልፎ እነዚህ ስውራን ቅዱሳን እንደኔ ኃጢያተኛ ያልሆነ ነገር ግን በጾም በጸሎት የበረታ ሰውን ተገልጸው አነጋግረውት ይሰወራሉ፤ይህንንም እዚያ የሚኖሩ አባቶች መሰከሩልን። ጻድቁ ተክልዬ ከነዚህ ስውራን ቅዱሳን ጋር ለ 3 አርባ ማለትም ለ 120 ቀን አብረው እንደኖሩ ገድለ ተክልሃይማኖት ላይ ተጽፏል።
የአባ ሳሙኤል ረድኤት በረከቱ ከኛ ጋር ይኑር ለዘለዓለሙ አሜን።
ምንጭ፡ ቅዱሳት መፀሐፍት(በተለይ መዝገበ ታሪክ) ፣ አሸናፊ አራርሳ ፣ ውብሸት ተክሌ —

ውድ የመቅረዝ ዘተዋሕዶ አንባብያን! የእግዚአብሔር ቤተ ሰቦች 
4/ እንኳን ለባዕታ ለማርያም ዓመታዊ ክብረ በዓል በሰላምና በጤና አደረሳችኁ አደረሰን፡፡
ደጋግመን እንደምንነጋገረው በዓላትን የምናከብረው እንዲኹ በልምድ አይደለም፡፡ ከእያንዳንዱ በዓል የምንማረውና ለራሳችን የምጠይቀው ነገር አለ፡፡ እስኪ ዛሬም ነፍሳችንን እንዲኽ ስንል እንጠይቃት፡- ነፍሴ ሆይ! እመቤትሽ ቅድስት ድንግል ማርያም ወደ ቤተ መቅደስ የገባችበትን በዓል እያከበርሽ ነው፡፡ አንቺስ መቼ ይኾን ወደ ቤተ መቅደሱ በዘልማድ ሳይኾን በእውነት የምትገቢው? እመቤቴ ቅድስት ድንግል ማርያም ወደ ቅድስተ ቅዱሳን በሦስት ዓመቷ ገባች እያልሽ እያከበርሽ ነው፡፡ አንቺስ በስንት ዓመትሽ ይኾን የምትገቢው? ነፍሴ ሆይ! እስኪ ተጠየቂ፤ እመቤቴ ቅድስት ድንግል ማርያም ወደ ቤተ መቅደስ ገብታ ሰማያዊ መና ሰማያዊ መጠጥ ጠጣች እያልሽ እያከበርሽ ነው፡፡ ታድያ አንቺስ መቼ ነው ከዚኹ ሰማያዊ መናና ሰማያዊ መጠጥ ተካፋይ የምትኾኚው? መቼ ነው በአንቺ ወደ ቤተ መቅደሱ መግባት በእነ ቅዱስ ፋኑኤል ዘንድ ታላቅ ደስታ የሚኾነው?
ተወዳጆች ሆይ! ራሳችንን እንመልከት፡፡ ክርስትና ዕውቀት አይደለም፡፡ ክርስትና መረጃ አይደለም፡፡ ክርስትና መኖር ነው፡፡ ይኽን ከማንም ሰው በላይ ያሳየችን ታላቋ የሕይወታችን መስታወት ደግሞ እመቤታችን ቅድስት ድንግል ማርያም ናት፡፡ ስለዚኽ ርሷን ልንመስል ይገባል፡፡ በኹለንታናችን የእውነት ልጆቿ ልንኾን ያስፈልጋል፡፡ እመቤታችን ባለችበት መገኘት ያስፈልጋል፡፡
አማላጂቱ ሆይ! ደካሞች እንደኾንን ታውቂያለሽ፡፡ የዓለም ጓዝ ይዞን እንዳይቀር፥ ወደ ቤተ መቅደሱ ወደ ቤተ ክርስቲያን አንድም ወደ ደብተራ ብርሃን እንድንገባ፥ ከኅብስተ ሕይወት ከስቴ ሕይወት አንድም ከጣዕመ መንግሥተ ሰማያት እንድንሳተፍም በምልጃሽ ደግፊን፡፡ መቅደስ ሰውነታችንን ከኃጢአት ድር ይወለወል ዘንድ ልጅሽንና ወዳጅሽን ቅድስት ሆይ ለምኚልን፡፡

5/ ዓመታዊ እና ወርሃዊ መታሰቢያ በዓላት
”በቤቴና በቅጥሬ ውስጥ ከወንዶችና ከሴቶች ልጆች ይልቅ የሚበልጥ መታሰቢያና ስም እሰጣቸዋለሁ፤ የማይጠፋም የዘላለም ስም እሰጣቸዋለሁ።”ኢሳ.56:5
“የቅዱሳን መታሰቢያ ለበረከት ነው።” ምሳ 10፤7 እግዚአብሄር ለቅዱሳን በቸርነቱ ከሰጣቸው በረከት ለመሳተፍ መታሰቢያቸውን ማድረግ የግድ ነው “እናንተን የሚቀበል እኔን ይቀበላል፥ እኔንም የሚቀበል የላከኝን ይቀበላል።
ነቢይን በነቢይ ስም የሚቀበል የነቢይን ዋጋ ይወስዳል፥ ጻድቅንም በጻድቅ ስም የሚቀበል የጻድቁን ዋጋ ይወስዳል።ማንም ከእነዚህ ከታናናሾቹ ለአንዱ ቀዝቃዛ ጽዋ ውኃ ብቻ በደቀ መዝሙር ስም የሚያጠጣ፥ እውነት እላችኋለሁ፥ ዋጋው አይጠፋበትም።”/ማቴ 10፤40-46/ ይላልና ይህም የተባለው በነብያት፣ በጻድቃንና በሌሎችም ቅዱሳን ስም መታሰቢያ ማድረግ እንደሚገባ ለመግለጽ ነው።
መታሰቢያ አንድ ሰው ለሀገሩ በስራው መልካም ስራ፡ ላበረከተው አስተዋፅኦ በጀግንነቱ ታይቶ በዚህች ኃላፊ ጠፊ ዓለም በስሙ ትምህርት ቤት፣ ሆስፒታል ፣መንገድ ተሰርቶለት ሲዘከር ይኖራል ፡፡ እሱ ሕይወት ባይኖርም ስሙ ህያው ሆኖ ሲወሳ ይቆያል፡፡ ሰው ሁሉ እንዲያሲታውሰውም ይደረጋል፡፡
የእነዚህ አርበኝነት ምድራዊ ሃላፊ ጠፊ ነው። የቅዱሳን መታሰቢያ ስንለል ግን ፤ጻድቁን ለማስታወስ በቅዱሱ ስም የሚገነባውን ቤተክርስትያን ፣ የሚከበረውን በአል ነው። ከምድራዊው መታሰቢያ ለየት የሚያደርገው ምድራዊ መታሰቢያቸው ከሰው ሳይሆን ከሰማያዊ አምላክ ፈቃድ በመሆኑ ሥራው ነው።
“ምስጋናና ግርማ ነው፤ ጽድቁም ለዘላለም ይኖራል። ለተአምራቱ መታሰቢያን አደረገ፤ እግዚአብሔር መሓሪና ይቅር ባይ ነው።ለሚፈሩት ምግብን ሰጣቸው፤ ኪዳኑንም ለዘላለም ያስባል።”መዝ.111:3
“እኔ ቅዱስ ነኝና እናንተም ቅዱሳን ሁኑ።” ዘሌ 19፤2 በተባለው መሰረት ቅዱስ የሚለው ስያሜ በምግባር በቱርፋትለጽኑ የሚታየውን አለም ለለወጡ ከዚህ አለም ደስታ ተድላ ይልቅ ዘላለማዊውን ለመረጡ ፤በሕይወት ዘመናቸው ሁሉ እራሳቸውን ለኃላፊው ነገር ላላስገዙ የሚሰጥ ስያሜ ነው።
ስለዚህመ ለቅዱሳን የሚገባውን መታሰቢያ እናደርጋለን “እንግዲህ ምን እላለሁ? ስለ ጌዴዎንና ስለ ባርቅ ስለ ሶምሶንም ስለ ዮፍታሔም ስለ ዳዊትና ስለ ሳሙኤልም ስለ ነቢያትም እንዳልተርክ ጊዜ ያጥርብኛልና። እነርሱ በእምነት መንግሥታትን ድል ነሡ፥ ጽድቅን አደረጉ፥ የተሰጠውን የተስፋ ቃል አገኙ፥ የአንበሶችን አፍ ዘጉ፥ የእሳትን ኃይል አጠፉ፥ ከሰይፍ ስለት አመለጡ፥ ከድካማቸው በረቱ፥ በጦርነት ኃይለኞች ሆኑ፥ የባዕድ ጭፍሮችን አባረሩ።
ሴቶች ሙታናቸውን በትንሣኤ ተቀበሉ፤ ሌሎችም መዳንን ሳይቀበሉ የሚበልጠውን ትንሣኤ እንዲያገኙ እስከ ሞት ድረስ ተደበደቡ፤ ሌሎችም መዘበቻ በመሆንና በመገረፍ ከዚህም በላይ በእስራትና በወኅኒ ተፈተኑ፤ በድንጋይ ተወግረው ሞቱ፥ ተፈተኑ፥ በመጋዝ ተሰነጠቁ፥ በሰይፍ ተገድለው ሞቱ፥ ሁሉን እያጡ መከራን እየተቀበሉ እየተጨነቁ የበግና የፍየል ሌጦ ለብሰው ዞሩ፤ ዓለም አልተገባቸውምና በምድረ በዳና በተራራ፥ በዋሻና በምድር ጕድጓድ ተቅበዘበዙ። /ዕብ 11፤26/ የተባለው በፅናትና በትጋት እግዚአብሔርን ላገለገሉ ቅዱሳን ነው፡፡
የቅዱሳን አምላክ ከሁሉ ነገር ይጠብቀን፡፡



Miko ZE Ethiopia
በስመ አብ ወወልድ ወመንፈስ ቅዱስ አሐዱ አምላክ አሜን።
6/ እንኳን ለእግዚአብሔር ወልድ መታሰቢያ ክብረ በዓል በሰላም አደረሰን።
††
ጌታችን አምላካችን መድኃኒታችን ኢየሱስ ክርስቶስ፦ በተዋሕዶ ከሁለት አካል፦ አንድ አካል ፥ ከሁለት ባሕርይ፦ አንድ ባሕርይ ሆኗል። ይህም ማለት፦ የሥጋ አካል እና የመለኮት አካል ተዋሕደው አንድ ሲሆኑ ፥ የሥጋ ባሕርይና የመለኮት ባሕርይም ተዋሕደው አንድ ሆነዋል። በመሆኑም ኢየሱስ ክርስቶስ በተዋሕዶ አንድ አካል እና አንድ ባሕርይ ነው። ከተዋሕዶ በኋላ ሁለትነት የለም።
ቅዱስ አቡሊዲስ ወደ ቅዱስ ዲዮናስዮስ በላከው መልእክቱ፦ ወንጌላዊ ዮሐንስም ቃል ሥጋ እንደሆነ በተናገረ ጊዜ፦ አንድ ገዥ ነው አለ።
( ዮሐ 1፥14)(1ኛ ቆሮ 8፥6)
ከቅድስት ድንግል ማርያም የተወለደው ፥ ተቀዳሚ ተከታይ የሌለው አንድ ወልድ ተብሎ ከተጠራ ፥ ሁሉ የተፈጠረበት እርሱ አንደ አካል አንድ ባሕርይ ነው፤ ወደ ሁለትነት መከፈል የለበትም። ለሥጋውም ከመለኮቱ ወደ አንድ ወገን የተለየ ባሕርይ የለውም። ሰው፦ አንድ አካል አንድ ባሕርይ እንደሆነ ሁሉ፥ ሰው የሆነ የባሕርይ ገዥ ክርስቶስም፦ እንዲሁ አንድ አካል አንድ ባሕርይ ነው።
(ፊል 2፥6-8)
አንዱን ክርስቶስ አንድ እንደሆነ ካላወቁትስ፦ እነሆ ፥ ዳግመኛ አንዱን ሰው ወደ ብዙ ወገን ሊከፋፍሉት ይገባቸዋል፤ ብዙ ባሕርያትም እንዳሉት ሊናገሩ ይገባል።
ምክንያቱም ከብዙ ወገን የተጠራቀመ ነውና፤ ከአጥንት ፥ ከጅማት ፥ ከሥጋ ፥ ከቁርበት፥ከጥፍር ፥ ከጠጉር ፥ ከደም ፥ከነፍስ የተጠራቀመ ነውና፤ እነዚህም ሁሉ እርስ በርሳቸው ልዩ ልዩ ናቸው። ነገር ግን በእውነት አንድ አካል አንድ ባሕርይ ነው፤ እንዲሁም መለኮት ከትብስእት አንድ አካል አንድ ባሕርይ ነው፤ ወደ ሁለት አካል ፥ ወደ ሁለት ባሕርይ አይከፈልም።
(ዮሐ 3፥13)(ሉቃ 1፥32)
ያለዚያ ከሰማይ የወረደ የእግዚአብሔር ልጅ ይባላል እንጂ የሰው ልጅ አይባልም፤ ከድንግል ማርያም የተወለደውም የሰው ልጅ ይባላል እንጂ የእግዚአብሔር ልጅ አይባልም። . . . ለእኛ ግን ከሰማይ በወረደ ፥ ከድንግል በተወለደ፥ በአንድ እግዚአብሔር እናምን ዘንድ ፥ እግዚአብሔር ያጻፋቸው መጻሕፍት ያስተምሩናል።
(1ኛ ቆሮ 8፥) (ገላ 4፥4) (ዮሐ 5፥27) (ሉቃ 1፥32)
ስለ ቅዱስ ቃሉ ልዑል እግዚአብሔር የተመሰገነ ይሁን አሜን።


7/ በኣል ›› ወይስ ‹‹ በዓል ›› ? ለ1 ፕሮቴስታን እህት የተሰጠ ምላሽ = የፊደላት ትርጉም
‹‹በኣል›› እና ‹‹ በዓል›› ልዩ ነታቸው ምንድነው የፊደል ወይስ የክብር ? ሀሁሂሃ... እንግዲህ ወደኋላ ተመልሰን ፊደላትን እንመርምር ይሆን ? እርሶስ ፊደላትን ምን ያህል ጠንቅቀው ያውቃሉ??
==> { ይህ ፁሁፍ ለ1 ፕሮቴስታን እህት የተሰጠ ምላሽ ቢሆንም ለመረጃ ያህል ቢሆን ብዬ አቅርቤዋለሁ እኛም ቃሎችን ስንፅፍ በተቻለ መጠን ጥንቃቄ ብናደርግ እላለሁ።}
በኣል በአድ አምልኮ መሆኑን ገልጻ እያንዳንዱን ቀን በባኣል ስም ሰይመው የባእድ አምልኮ ያመልካሉ ትላለች፤ እኛም ‹‹በኣል›› ሳይሆን ‹‹ በዓል›› ነው የምናከብረው ስንላት ፤ ደግሞ ‹‹በኣል›› እና ‹‹ በዓል›› ልዩነታቸው ምንድነው ትላለች፡፡ እኛም መልሰን ብርሃን ከጨለማ እንዴት አይለያይ ? በኣል ከበዓል ፈጽሞ የተለየ ነው እንላለን፡፡
እህት ሄቨን ነገር ወደወለደው ጉዳይ ሳንሄድ ዋናውን ጥያቄ እንመልስልሽ አለማወቅ ኃጢአት አይደለም። ¤ ‹‹ በኣል›› እና ‹‹ በዓል ›› ልዩ ነታቸው ምንድነው የፊደል ወይስ የክብር ??? ላልሽው እስቲ አንድ እውነት ልንገርሽ። በመፅሐፍ ቅዱስ ውስጥ የእግዚአብሔር ስም ሲፃፍ "ሔ" በ "ሄ" ~ "አ" በ "ዓ" ተቀይረው ያውቃሉ ? 'ሐዋርያት' ሲፃፍስ 'ሐ' ተቀይራ ታውቃለች ? አየሽ ፊደላት ምን ያህል ዋጋ እንዳላቸው ? የቀደሙት ጠበብቶች 6 ( ሀ፣ ሃ፣ ሐ፣ ሓ፣ ኀ፣ ኃ) አይነት 'ሀ' ወይም ሌሎች ተመሳሳይ ፊደላትን ያዘጋጁት ቅርፃቸው ስላማረ ሳይሆን ሁሉም ፊደላት የየራሳቸው ትርጉም ስላላቸው ነው።
• ለምሳሌ ‹‹ሀ›› ን ብንወስድ ‹ሀ› ማለት ሀሎዎቱ ለአብ እምቅድመ ዓለም ( ሀሎዎተ እግዚአብሔር) የእግዚአብሔርን መኖር ወይም አኗኗር/ በተለምዶ ሀሌታ ‹ሀ› ይባላል፡፡ ሐመሩ ‹‹ሐ›› ን ብንወስድ ደግሞ ሐመ ወሞተ ( ታመመ ሞተ ) እያለ የክርስቶስን ሕማምና ሞት እንድናስታውስ የተሰየመ ነው፡፡ እንዲህ እንዲህ እያለ ሁሉም የራሱ ትርጓሜና ስያሜ አለው፡፡
☆
ሊቀ ካህናት ክንፈ ገብርኤል የአማርኛ ፊደል ይቀነስ የሚል መመሪያ በተወሰኑ የአዲስ አበባ ዩኒቨርሲቲ የቋንቋ ክፍል ኀላፊዎች የወጣውን በመቃወም ለሐመር መጽሔት ከሰጡት ቃለ ምልልስ ላይ የፊደላት ለውጥ ብቻ የቃል ትርጉም ላይ ምን ያህል ልዩነት እንዳለው እንደሚከተለው አስረድተዋል፡፡ ለምሳሌ ‹‹ ሀብት ›› የሚል ቃል ወሀበ ከሚለው የመጣ ንብረትን የሚያመለክት ቃል ነው፡፡ በሐመሩ ሐ ደግሞ ‹‹ ሐብት ›› ብንለው ሐበበ አመነዘረ ከሚለው ግስ ወጥቶ ፍትወት የሚል ትርጉም ይይዛል፡፡ ስለዚህም አንድ ሰው ‹‹ ሐብት አለኝ ›› ቢል ንብረት አለኝ ሳይሆን ‹‹አመንዝራ ነኝ›› ማለቱ ይሆናል ማለት ነው፡፡ እንደገና በብዝኃኑ ኀ ‹‹ ኀብት ›› ቢባል ቃሉ ኀበበ ከሚለው ግስ የወጣ ሲሆን ትርጉሙም ወይን ጨመቀ ይሆናል፡፡ ስለዚህ አንድ ሰው ‹‹ ኀብት አለኝ ›› ቢል ወይን ጭማቂ አለኝ ማለቱ ነው፡፡ ከምሳሌው እንደምንረዳው ከረጅም ጊዜ በኋላ ሊከተል የሚችለውን የቋንቋ መፋለስ ካሁኑ መገመት አያዳግትም ይላል ያገኘሁት መረጃ፡፡ በግሪክ ቋንቋ ተመሳሳይ ድምጽ ያላቸው 4 ዓይነት ፊደላት እንዲሁም ሌሎች አሉ፡፡ ልክ እንደኛው በግሪክኛም የሚጻፈው ቃል በትክክለኛው ፊደል ካልተጻፈ ትርጉሙ ከመዛባት አልፎ ጸያፍ ነው፡፡
አማርኛ ይቅርና እንግሊዘኛው እንኳን " God " እና " god " ልዩነት እንዳለው አታስተውይም ? አንዱ ' አምላክ' ነው ሌላይኛው ደግሞ ' ለጣኦት ' ነው። ስለዚህ አትሳሳች።
◆•◆ ‹‹በኣል›› እና ‹‹ በዓል›› ልዩ ነታቸው ምንድነው የፊደል ወይስ የክብር ?
• ‹‹በኣል›› ማለት ከእግዚአብሔር ውጪ የሆነ አምላክ ወይም ጣኦት ማለት ነው፡፡ ለዚህም አንድ ማስረጃ ከመጸሐፈ ነገስት ቀዳማዊ እናንሳ፡፡ አክዓብ ነው ‹‹ ሄዶም በኣልን አመለከ ሰገደለትም... ለበኣል መሰዊያ አቆመ ›› መጸ.ነገ ቀዳማዊ 16፥31፡፡ ታሪኩን ስንቀጥል በሰማርያ ነግሶ ለነበረ ለአክዓብ ሚስት የምትሆን ኤልዛቤል ብዙ ነቢያትን እንዳስገደለችና በኣል ለተባለው አምላካቸው 450 ነቢያት እንደነበሩት ‹‹ ኤልያስም ህዝቡን አለ ከእግዚአብሔር ነቢያት እኔ ብቻ ቀርቻለሁ የበኣል ነቢያት ግን 450 ሰዎች ናቸው ›› ሲል ያትታል፡፡ ሲፀልዩም እኛ 'እግዚአብሔር ሆይ ስማን' እንደምንለው እነርሱም ደግሞ ''በኣል ሆይ ስማን'' እያሉ የበኣልን ስም ይጠሩ ነበር. ጸሎታቸውን ባልሰማቸውም ጊዜ ነቢዩ ኤልያስ ‹‹ ምናልባት አምላካችሁ ... አሳብይዞታል... ወይም መንገድ ሄዶአል ወይም ተኝቶ እንደሆነ መቀስቀስ ያስፈልገዋል እያለ ያላግጥባቸው ነበር ›› ይላል መጸ.ነገ ቀዳማዊ 18፥ 27፡፡
• ‹‹ በዓል›› ማለት ዝክር ማለት ነው ... ይህም
◆ ዝክረ ጻድቅ ለዓለም ይሄሉ = የጻድቅ መታሰቢያ ለዘላለም ይኖራል። መዝ 111(112) ፤ 7
◆ የጻድቅ መታሰቢያ ለበረከት ነው  ምሳ 10፥7
◆ እናንተን የሚቀበል እኔን ይቀበላል፥ እኔንም የሚቀበል የላከኝን ይቀበላል። ነቢይን በነቢይ ስም የሚቀበል የነቢይን ዋጋ ይወስዳል፥ ጻድቅንም በጻድቅ ስም የሚቀበል የጻድቁን ዋጋ ይወስዳል። ማንም ከእነዚህ ከታናናሾቹ ለአንዱ ቀዝቃዛ ጽዋ ውኃ ብቻ በደቀ መዝሙር ስም የሚያጠጣ፥ እውነት እላችኋለሁ፥ ዋጋው አይጠፋበትም። " ማቴ 10፥40-42 በሚለው መጽሐፍ ቅዱሳዊ በረከት የምናከብረው ነው።
እኛ የምናከብረው "በኣል" ሳይሆን "በዓል" ነው ! አራት ነጥብ


8/ ሰንበት! ‹‹ስድስት ቀን ስራ፣ተግባርህም ሁሉ አድርግ በሰባተኛው ቀን ግን ለእግዚአብሔር ለአምላክህ ሰንበት ነው፡፡
እግዚአብሔርም በሰባተኛው ቀን አርፏልና ስለዚህ
እግዚአብሔር የሰንበትን ቀን ባርኮታል ቀድሶታል፡፡ ›› (ዘጸ
20፡10-11)
ሰንበት ማለት ምን ማለት ነው ?
ሰንበት ማለት አቆመ፣አረፈ ማለት ነው፡፡ይህ ቀን የጌታ
ዕረፍት የተባረከም ቀን ነው፡፡ከማንኛውም ሥጋዊ ሥራ
ተቆጥበን የእግዚአብሔርን ውለታ የምናስብበት ቀን ነው፡፡
ሰው እረፍት ያስፈልገዋል፡፡ የሰንበት ቀንም የተፈጠረው
ለዚህ ነው፡፡ (ዘዳ 5፡14)፣(ማር 2፡38)
ከሳምንቱ ሰባት ቀናት መካከል ለእረፍት የተቀደሰው
የተባረከው ዕለት ሰንበት ብቻ ነው፡፡ ስለሌሎች ቀናት
የተነገረው ‹‹ ያ መልካም እንደሆነ አየ››የተባለው ብቻ
ነው፡፡ ሰንበትን ግን ባርኮታል ቀድሶታል፡፡ (ዘፍ 1፡12፣ 18፡
20፣ 25፡31)
በሐዲስ ኪዳን ለክርስቲያን ሁለት ሰንበት አለ ቀዳሚት
ሰንበት(ቅዳሜ) እና ሰንበተ ክርስቲያን(እሑድ)
1. ቀዳሚት ሰንበት (ቅዳሜ)
ጌታ ያረፈባት ለእስራኤል ዘሥጋ የታዘዘው ሰንበት ነው፡፡
ይህ ቀን እስራኤላውያንን እግዚአብሔር አምላክ ከግብፅ
ባርነት ወደ እረፍት እንዳወጣቸው ያመለክታል፡፡ዘዳ5-2-1
6 በእግዚአብሔር እና በህዝቡ መካከል ምልክት ነበረ
ሰንበትን አለማክበር ግን ከባድ ቅጣት ያስከትል ነበር፡፡
(ዘጸ 3፡17) ፣ (ሕዝ 20፡12) ፣ (ዘኁ 15፡32-36)
ፈሪሳውያን በነበራቸው የተሳሳተ አመለካከት በሰንበት ቀን
እንኳን መልካም ሥራን አይሰሩም ነበር፡፡ስለዚህም
በጌታችን በኢየሱስ ክርስቶስ ተወቅሰዋል፡፡ (ማቴ 12፡14)
፣ (ሉቃ 4፡16)
በዘመነ ሐዲስ የክርስቲያኖች የቀዳሚት ሰንበት አከባበር
እንደ አይሁድ ለሰው የሚከብድ እንዳይሆን በፍትሐ
ነገሥት አንቀጽ 19 ላይ ተገልጿል፡፡
2. ሰንበተ ክርስቲያን (እሑድ)
እሑድ ማለት ‹‹አሐደ›› ከሚለው የግእዝ ቃል የወጣ
ሲሆን ትርጉሙም የመጀመሪያ ማለት ነው፡፡ ይህቺ ዕለት
በመጽሐፍ ቅዱስ ‹‹ከሳምንቱ በፊተኛው ቀን›› በመባል
ትታወቃለች፡፡ ዮሐንስም በራዕዩ ‹‹የጌታ ቀን›› ያላት ናት
(ራእይ 1፤10) ፡፡ ቅዱስ ያሬድም በድጓው ላይ ‹‹ዕለተ
እግዚአብሔር›› የሚላት ዕለተ እሑድ ናት፡፡
ዕለተ እሑድ እንደ ሰንበት የሚከበርበት ምክንያቶች፡-
- እግዚአብሔር ሥራውን የጀመረባት ለሥነፍጥረት
መጀመሪያ ዕለተ (ጥንተ ዕለት) ናትና
- ዕለተ ሥጋዌ ናት፡፡ ጌታ የተፀነሰባትና እርቅ የተወጠነባት
የፍሰሐ ቀን፡፡
- ዕለተ ትንሣኤ ናት፡፡ ጌታ ከሙታን ተለይቶ የተነሳባት
ዕለት
- የቤተ/ክ የልደት ቅን ናት፡፡መንፈስ ቅዱስ ለሐዋሪያት
የወረደባት ኃይልና ፅናትን ያኙባት ዕለት
-ጌታ በክበበ ትስብእት በግርማ መለኮት ዳግም በቅዱሳን
መላእክቱ ታጅቦ በጌትነቱ ለፍርድ የሚመጣባት ታላቅ
የፍርድ ቀን ናትና
የተለያዩ መንፈሳዊ አገልግሎቶች የሚካሄዱባት ዕለት ናት
(1ኛ ቆሮ 16፤1)
-የሐዋሪያት ዘመንም በጤሮዓዳ ያሉ ክርስቲያኖች እሑድ
ቀን ይሰበሰቡ ነበር (የሐዋ. 20፤7
በቤተክርስቲያን ታሪክ ንጉሥ ቆስጠንጢኖስ ዕለተ እሑድ
የክርስቲያኖች ሰንበት ናት በማለት ሥራ እንዳይሰራባት
አዋጅ አስነግሮ ነበር፡፡ ምንም እንኳን ይህቺ ዕለት በሐዲስ
ኪዳን መከበር የጀመረ ቢሆንም በብሉይ ኪዳን ከፋሲካ
በፊት የሰንበት (የቀዳሚት) ማግስት በመባል በኩራት እና
ቀዳሚያት የሚያቀርቡበት ቀን ነበር፡፡ (ራዕ 1፡10)
በቀዳሚት ሰንበት ቅዱስ እግዚአብሔር ከሥራው ሁሉ
አርፎ ሥጋዊ እረፍትን ለሰው እንዳስተማረ በእሑድ ቀን
(በሰንበተ ክርስቲያን) በጌታችን መድኃኒታችን ኢየሱስ
ክርስቶስ አዳኝነት የተገኘውን የዘላለማዊ የነፍስ ዕረፍት
የምናስብበት ነው፡፡ (ዕብ 4፡1-10)
ከሰንበት ረድኤት በረከት ይክፈለን!





Addis Alemayehu
በስመ አብ ወወልድ ወመንፈስ ቅዱስ አሐዱ አምላክ አሜን።
9/ ሰንበት ማለት “ שבת” ሻባት ከሚለው የኢብራይስጥ ቃል የተገኘ ሲሆን ትርጉሙም አቆመ፣አረፈ ማለት ነው፡፡
በመጽሐፍ ቅዱስ ውስጥ 147 ጊዜ ሰንበት የሚለው ቃል ተጽፎ እናገኛለን።
አራት አይነት ሰንበቶች አሉ እነዚህም፦
1) የመጀመሪያው ሰንበት ስድስት ቀን ተሰርቶ ሰባተኛው ቀን የሚታረፍበት ነው።
(ኦሪት ዘጸ 16:25)
(ኦሪት ዘጸ 20:8-11)
(ኦሪት ዘጸ 31:15-17)
2) ሁለተኛው ሰንበት ደግሞ ስድስት ወር ተሰርቶ ሰባተኛው ወር ሰንበት ነው።
(ኦሪት ዘለ 16፥29)
3) ሶስተኛው ሰንበት ስድስት አመት ተሰርቶ ሰባተኛው አመት ሰንበት ነው።
(ኦሪት ዘጸ 23፥10-12)
(ኦሪት ዘለዋ 25:4)
4) አራተኛው ሰንበት 49 አመት ተቆጥሮ 50ኛው አመት ኢዮቤልዩ የሚባለው ሰንበት ነው።
(በኦሪት ዘለ 25፥8-12)
ለዘለዓለሙ አሜን።

